ET Euroopa Liidu Teataja C 162/11

Teatis isikutele ja üksustele, kes on komisjoni määruse (EL) nr 383/2011 alusel kantud nõukogu määruse (EÜ) nr 194/2008 (millega uuendatakse piiravaid meetmeid Birma/Myanmari suhtes ja muudetakse need rangemaks) artiklis 11 sätestatud loetelusse

2011/C 162/07

Nõukogu otsuses 2010/232/ÜVJP, (1) mida on muudetud nõukogu otsusega 2011/239/ÜVJP, (2) loetleb Euroopa Liidu Nõukogu II lisas sellised isikud, üksused ja asutused, kelle suhtes kohaldatakse otsuse artiklites 9 ja 10 sätestatud piiravaid meetmeid, ja selgitab, et tegemist on:

a) isikutega, kes olid juhtival kohal endises riigi rahu- ja arengunõukogus (SPDC), Birma turismisektori ametiisikutega ning sõjaväes, valitsuses või julgeolekujõududes juhtival kohal olevate isikutega, kes kujundavad või viivad ellu poliitikat, mis takistab Birmal/Myanmaril demokraatiale siirdumist, või saavad kasu sellisest poliitikast, samuti nimetatud isikute perekonnaliikmetega;

b) Birma sõjaväe kõrgemate tegevsõjaväelaste ja nende perekonnaliikmetega või

c) füüsiliste või juriidiliste isikute, üksuste või asutustega, kes on seotud punktides a ja b osutatud isikutega,

nagu osutatud nõukogu otsuse 2010/232/ÜVJP artikli 9 lõikes 1 ja artikli 10 lõikes 1.

Seepärast on komisjon vastavalt nõukogu määruse (EÜ) nr 194/2008 (3) artikli 18 lõike 1 punktile b vastu võtnud komisjoni rakendusmääruse (EL) nr 383/2011 (4), millega muudetakse muu hulgas määruse (EÜ) nr 194/2008 VI lisa.

Määrusega (EÜ) nr 194/2008 nähakse muu hulgas ette, et kõik VI lisas loetletud isikutele, rühmitustele ja üksustele kuuluvad rahalised vahendid, muud finantsvarad ja majandusressursid külmutatakse ning nende käsutusse ei tohi ei otseselt ega kaudselt anda rahalisi vahendeid, muid finantsvarasid ega majandusressursse.

VI lisas loetletud isikute, üksuste ja asutuste tähelepanu juhitakse siinkohal võimalusele esitada määruse (EÜ) nr 194/2008 IV lisas loetletud veebisaitidel osutatud asjaomaste liikmesriikide pädevatele asutustele taotlus loa saamiseks külmutatud vahendite kasutamiseks põhivajaduste rahuldamiseks või erimaksete tegemiseks kooskõlas kõnealuse määruse artikliga 13.

Nõukogu määruses (EÜ) nr 194/2008 (mida on muudetud komisjoni rakendusmäärusega (EL) nr 383/2011) loetletud asjaomased isikud, üksused ja asutused võivad igal ajal esitada koos täiendavate dokumentidega taotluse, et Euroopa Liidu Nõukogu vaataks läbi otsuse, mis käsitleb nende kandmist eespool nimetatud loetellu ja/või nende seal säilitamist. Taotlused tuleks saata järgmisel aadressil:

Council of the European Union General Secretariat TEFS Coordination Rue de la Loi/Wetstraat 175 1048 Bruxelles/Brussel BELGIQUE/BELGIË

Isikud, üksused ja asutused, kes on komisjoni rakendusmääruse (EL) nr 383/2011 alusel kantud nõukogu määruse (EÜ) nr 194/2008 VI lisasse, võivad esitada komisjonile oma seisukoha loetellu kandmise suhtes. Sellised seisukohad tuleks saata aadressil:

European Commission ‘Restrictive measures’ 1049 Bruxelles/Brussel BELGIQUE/BELGIË

Sellised taotlused ja teave vaadatakse läbi nende saabumisel. Seoses sellega juhitakse asjaomaste isikute ja üksuste tähelepanu sellele, et vastavalt nõukogu otsuse 2010/232/ÜVJP artiklile 14 vaatab nõukogu kõnealuseid loetelusid korrapäraselt läbi.

Lisaks juhitakse asjaomaste isikute, üksuste ja asutuste tähelepanu võimalusele kaevata komisjoni rakendusmäärus (EL) nr 383/2011 Euroopa Liidu toimimise lepingu artiklis 263 sätestatud tingimustel edasi Euroopa Liidu Üldkohtusse.

(1) ELT L 105, 26.4.2010, lk 22. Otsusega laiendatakse meetmeid, mis on kehtestatud ühise seisukohaga 2006/318/ÜVJP.

(2) ELT L 101, 12.4.2011, lk 24.

(3) ELT L 66, 10.3.2008, lk 1.

(4) ELT L 103, 18.4.2011, lk 8.